NARIADENIE KOMISIE (EÚ) 2019/88

z 18. januára 2019,

ktorým sa mení príloha II k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí acetamipridu v určitých výrobkoch

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a),

keďže:

(1) Maximálne hladiny rezíduí (ďalej len „MRL“) acetamipridu sa stanovili v prílohe II k nariadeniu (ES) č. 396/2005.

(2) V súvislosti s postupom, ktorý sa týka povolenia používania prípravku na ochranu rastlín s obsahom účinnej látky acetamiprid na stolových olivách a olivách na výrobu oleja bola v súlade s článkom 6 ods. 1 nariadenia (ES) č. 396/2005 podaná žiadosť o úpravu súčasných MRL.

(3) Uvedená žiadosť bola podaná aj v súvislosti s používaním acetamipridu na jačmeni a ovse.

(4) V súlade s článkom 8 nariadenia (ES) č. 396/2005 príslušné členské štáty dané žiadosti vyhodnotili a zaslali Komisii správy o hodnotení.

(5) Európsky úrad pre bezpečnosť potravín (ďalej len „úrad“) posúdil žiadosti a správy o hodnotení, pričom preskúmal najmä riziká pre spotrebiteľov a v relevantných prípadoch aj pre zvieratá a vydal odôvodnené stanovisko k navrhovaným MRL (2). Uvedené stanovisko zaslal žiadateľovi, Komisii a členským štátom a zverejnil ich.

(6) Úrad dospel vo svojom odôvodnenom stanovisku k záveru, že všetky požiadavky na údaje boli splnené a že úpravy MRL požadované žiadateľom boli prijateľné, pokiaľ ide o bezpečnosť spotrebiteľov, na základe posúdenia vystavenia spotrebiteľa pre 27 špecifických európskych spotrebiteľských skupín. Úrad zohľadnil najnovšie informácie o toxikologických vlastnostiach látky. Riziko prekročenia prijateľného denného príjmu alebo akútnej referenčnej dávky sa nepreukázalo pri vystavení v priebehu života účinkom tejto látky konzumáciou všetkých potravín, ktoré ju môžu obsahovať, ani pri krátkodobom vystavení spôsobenom zvýšenou konzumáciou príslušného výrobku.

(7) V rámci postupu na obnovenie žiadosti o schválenie účinnej látky acetamiprid v súlade s nariadením Európskeho parlamentu a Rady (ES) č. 1107/2009 (3) úrad predložil záver z partnerského preskúmania hodnotenia rizika týkajúceho sa danej účinnej látky (4), pričom sa navrhli nové toxikologické koncové parametre. Stály výbor pre rastliny, zvieratá, potraviny a krmivá schválil uvedené koncové parametre 13. decembra 2017 (5).

(8) Komisia v súlade s článkom 43 nariadenia (ES) č. 396/2005 požiadala úrad, aby posúdil riziká, ktoré môžu súčasné MRL pre acetamiprid predstavovať pre spotrebiteľov vzhľadom na výslednú nižšiu akútnu referenčnú dávku (ARfD).

(9) Úrad vo svojom odôvodnenom stanovisku (6) poukázal na obavy z príjmu spotrebiteľov, pokiaľ ide o jablká, hrušky, broskyne, hlávkovú kapustu, čínsku kapustu, kel, šaláty, eskariol, špenáty, portulaku zeleninovú, mangold a zeler. Uskutočnili sa konzultácie s členskými štátmi, aby nahlasovali prípadné náhradné postupy v rámci správnej poľnohospodárskej praxe, ktoré by pre spotrebiteľov nepredstavovali neprijateľné riziko. Členské štáty identifikovali náhradné postupy v rámci správnej poľnohospodárskej praxe pre všetky príslušné výrobky s výnimkou čínskej kapusty, kelu a zeleru, v prípade ktorých by sa MRL mali stanoviť na úrovni príslušného limitu detekcie.

(10) Pokiaľ ide o eskariol, úrad dospel k záveru, že niektoré informácie nie sú k dispozícii a je potrebné ďalšie posúdenie pracovníkmi poverenými riadením rizík. Keďže v súvislosti s núdzovými postupmi v rámci správnej poľnohospodárskej praxe neexistuje žiadne riziko pre spotrebiteľov, MRL by sa v prípade uvedeného výrobku mali stanoviť v prílohe II k nariadeniu (ES) č. 396/2005 na úrovni určenej úradom. Táto MRL sa preskúma; pri preskúmaní sa zohľadnia informácie dostupné počas dvoch rokov od uverejnenia tohto nariadenia.

(11) Prostredníctvom Svetovej obchodnej organizácie prebehli konzultácie o nových MRL s obchodnými partnermi Únie, ktorých pripomienky boli zohľadnené.

(12) Nariadenie (ES) č. 396/2005 by sa preto malo zodpovedajúcim spôsobom zmeniť.

(13) Predtým ako sa začnú uplatňovať upravené MRL by sa mala poskytnúť primeraná lehota s cieľom umožniť členským štátom, tretím krajinám a prevádzkovateľom potravinárskych podnikov, aby sa pripravili na plnenie nových požiadaviek, ktoré vyplynú z úpravy MRL.

(14) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Príloha II k nariadeniu (ES) č. 396/2005 sa mení v súlade s prílohou k tomuto nariadeniu.

Článok 2 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. Uplatňuje sa od 13. augusta 2019. V prípade acetamipridu v olivách na výrobu oleja, stolových olivách, jačmeni a ovse sa však uplatňuje od 13. februára 2019.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 18. januára 2019 Za Komisiu predseda Jean-Claude JUNCKER

(1) Ú. v. EÚ L 70, 16.3.2005, s. 1.

(2) Vedecké správy EFSA sú k dispozícii online: http://www.efsa.europa.eu:

Odôvodnené stanovisko k posúdeniu zameranému na určité existujúce MRL pre acetamiprid, ktoré vzbudzujú obavy, a k úprave existujúcich MRL pre stolové olivy, olivy na výrobu oleja, jačmeň a ovos. Vestník EFSA (EFSA Journal) (2018) 16(5): 5262.

(3) Nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (Ú. v. EÚ L 309, 24.11.2009, s. 1).

(4) Conclusion on the peer review of the pesticide risk assessment of the active substance acetamiprid (Záver z partnerského preskúmania účinnej látky acetamiprid z hľadiska posúdenia rizika pesticídov). Vestník EFSA (EFSA Journal) (2016) 14(11): 4610.

(5) Revízna správa o účinnej látke acetamiprid (SANTE/10502/2017 Rev. 4).

(6) Odôvodnené stanovisko k posúdeniu zameranému na určité existujúce MRL pre acetamiprid a úpravu existujúcich MRL pre stolové olivy, olivy na výrobu oleja, jačmeň a ovos. Vestník EFSA (EFSA Journal) (2018) 16(5): 5262.